《予久客思归以秋光都似宦情薄山色不如归意浓为韵言志约金溧诸友共赋寄钱唐亲旧 其十一》
元代·仇远

未仕每愿仕，既仕复思归。了知归来是，宜悟求仕非。

干禄本为贫，元非慕轻肥。已昧好为戒，复贻素餐讥。

时艰士失业，十家九寒饥。岂无禹稷思，力薄愿乃违。

吾门可罗雀，载酒人来稀。下考劣已书，归心疾如飞。

眷言长途马，老矣思脱鞿。昼短歌意长，式微兮式微。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。